Video: Liedjie moedig mense aan om plase af te brandSkermskoot uit die video Die musiekvideo van ŉ nuwe liedjie deur die kunstenaar, Dookoom word Sondag vrygestel waarin hy baie erge kru taal gebruik en sy luisteraars aanmoedig om plase af te brand. Dookoom se kletsrymlied, “Larney jou p***”, begin met die volgende lirieke: Farmer Abrahams had many farms, and many farms had farmer Abrahams, I work one of them and so would you, So let’s go burn ‘em down. Ernst Roets, adjunk uitvoerende hoof van AfriForum, het aan Maroela Media gesê alhoewel vryheid van spraak een van die steunpilare van demokrasie is, is daar in Suid-Afrika beperkings op hierdie reg, aangesien rassekonflik en maatskaplike kohesie nog nie in die land gevestig is nie. “Die reg tot vryheid van uitdrukking kan nie oorlog propageer, haatspraak bevat of geweld aanhits nie,” het Roets gesê. Dookoom verwys in die lied ook na Jan van Riebeeck as ŉ “skollie” wat saam met ŉ “veroordeelde bemanning” in die land aangekom het. Roets sê die kunstenaar het uiteraard die reg om sy woede oor politieke kwessies deur sy musiek uit te druk. “Hy het selfs die reg om homself te verneder deur ŉ reeks growwe onwaarhede oor ons verlede te verkondig, maar die feit van die saak is die lied is ŉ oortreding van die Wet op die Bevordering van Gelykheid en Voorkoming van Onbillike Diskriminasie en sy uitlatings word nie deur die grondwet beskerm nie,” het hy bygevoeg. “Terwyl hierdie persoon geld probeer maak deur populisme, word ŉ buitensporige hoeveelheid boere inderdaad vermoor en gemartel, soos wat die Menseregtekommissie tans in hul verhoor oor plaasmoorde aangehoor het,” het Roets gesê. “AfriForum beplan om stappe te doen teen die sogenaamde ‘kunstenaar’.” Roets het bygevoeg hy hoop die bruin gemeenskap sal ook standpunt inneem om die persepsie, dat een individu namens ŉ groep mense kan praat, te voorkom. WAARSKUWING: Teen die tyd wat Maroela Media hierdie video oplaai, is dit nog slegs ‘n klankgreep van die video. Die video gaan op 12 Oktober 2014 deur die loop van die dag beskikbaar gemaak word en hierdie skakel bevat moontlik dan die volledige musiekvideo. Maroela Media het reeds die volledige lirieke onder oë gehad en kan bevestig dit is uiters kru en kan sensitiewe luisteraars en kinders ontstel. http://youtu.be/nTfT3DsT6aU